**LITURGI for demensvennlig gudstjeneste**

Dette er en enkel gudstjeneste som er gjennomprøvd, men i stadig utvikling. I utarbeidelsen av gudstjenesten har vi samarbeidet med Demensforeningen i Østfold og kommunalt demensteam. De bærende elementer i gudstjenesten skal være **gjenkjennelig** og det speiles i salmer/sanger, tekster, bruk av gammelt Fader Vår og at vi feirer nattverd på gamlemåten med knefall. Det har vært et ønske at liturgien **ikke skal være for ordrik** slik at det skal være lett for alle å delta. Det vektlegges bruk av **ulike sanser.** Prekenen skal være **billedlig**. Vi er som regel en diakon, to prester, kirketjener og kantor som gjennomfører den gudstjenesten, men dette kan tilpasses lokale forhold. Det er fint å ha noen hjelpende hender til disposisjon. I denne gudstjenesten bruker vi også den tid vi trenger.

Et viktig arbeid er PR – det er helt nødvendig å bruke tid på å gjøre dette tilbudet kjent. Derfor er det veldig fint å få til et godt samarbeid med institusjoner, men også med kommunalt demensteam som bl.a. har kontakt med hjemmeboende demenssyke.

Vi har helt bevisst kalt dette for «Demensvennlig» gudstjeneste i tråd med kommunal praksis. Når vi feirer gudstjeneste er demens aldri et tema.

**Inngang**

Vi møter folk ved døra og hjelper folk på plass og slår av en prat.

**Preludium/inngangsmusikk**

**Nådehilsen**

L: Nåde være med dere og fred fra Gud vår Far og Herren Jesus Kristus

Velkommen til kirke……….

**Salme**

**Inngangsbønn/dåpspåminnelse**

Døpefont ned på gulvet i sentrum. Prest heller vann i døpefonten

L: Dåpens vann. Livets kilde. Her ble du tegnet med korset tegn (dypper fingeren i vannet og tegner korset mot menigheten) Du tilhører Jesus.

L: la oss be: Vær hos meg og i meg. Hold meg i din mektige hånd. Amen

**Salme**

**Tekstlesning** (kort tekst - som regel en evangeliumfortelling)

**Salme**

**Preken/andakt**

**Trosbekjennelse**

(før trosbekjennelsen deler vi ut gripekors til alle. Korsene kan man holde i hånda som en ordløs bekjennelse, men også som noe gripbart og synlig tegn. Vi har noen ganger byttet hånd underveis i trosbekjennelsen)

Jeg tror på Gud Fader, den allmektige, himmelens og jordens skaper.

Jeg tror på Jesus Kristus, Guds enbårne Sønn, vår Herre, som ble unnfanget ved Den hellige ånd, født av jomfru Maria, pint under Pontius Pilatus, korsfestet, død og begravet, fór ned til dødsriket, stod opp fra de døde tredje dag, fór opp til himmelen, sitter ved Guds, den allmektige Faders høyre hånd, skal derfra komme igjen for å dømme levende og døde.

Jeg tror på Den hellige ånd, en hellig, allmenn kirke, de helliges samfunn, syndenes forlatelse,

legemets oppstandelse og det evige liv.

Amen.

**Salme/sangstund (ca. 3 sanger)**

Kjente salmer fra kirke og bedehus *eks: Han er min sang og min glede. Hvilken venn vi har i Jesus. Det enda som bär osv.*

*Kjente sanger fra Ønskekonserten/Mads Berg sangbok: Ditt sinn monne flyve, jeg går og rusler på Ringerike, Alle fugler, Soltrall osv.*

**Forbønn**

Kjære Gud: Takk for at du skapte oss og takk for at du skapte jorda vi bor på. Takk for at du kjenner oss og elsker oss.

Kjære Jesus: Du har vist oss at alle mennesker er like verdifulle. Vær hos alle som lider og har det vondt. Vi ber for alle syke og ensomme iblant oss.

Kjære gode hellige Ånd: Vær du oss nær. Vi ber for alle dem vi er glad i og som er glad i oss. For familie, venner og bekjente.

**Lystenning**

L: Vi tenner lys i lysgloben Vi tenner lys her som en egen bolk, eller man kan også gjøre det i forbindelse med nattverden.

**Nattverdsalme**

Vi har valgt å følge liturgi for forenklet nattverd. Dette fordi den tradisjonelle nattverdliturgien er lang og komplisert å følge med på.

**Hilsen**

L: La oss lovprise Gud. L: Gud vil vi takke og ære

Alle: Gud vil vi takke og ære

**Hellig Sanctus**

Hellig, hellig, hellig er Herren Sebaot. All jorden er full av din herlighet. Hosianna i det høyeste. Velsignet være han som kommer i Herrens navn. Hosianna i det høyeste.

**Nattverdbønn med innstiftelsesordene**

L: Vi lovsynger deg, Gud, himmelens og jordens skaper. Du omslutter oss med kjærlighet og omsorg. Takk for frelsen du har gitt oss gjennom Jesus Kristus. Vi ber deg: send din Ånd over oss og dine gaver.

L: Vår Herre Jesus Kristus, i den natt da han ble forrådt, tok han et brød, takket, brøt det, gav disiplene og sa: Ta imot og spis det! Dette er min kropp som gis for dere. Gjør dette til minne om meg. Likeså tok han kalken etter måltidet, takket, gav dem og sa: Drikk alle av den. Denne kalk er den nye pakt i mitt blod som utøses for dere så syndene blir tilgitt. Gjør dette så ofte som dere drikker det, til minne om meg.

**Fadervår** (her har vi valgt å følge 1930-utgaven. Vår erfaring at det er den som sitter best for denne målgruppen)

L: La oss be Herrens bønn

Alle: Fader vår du som er i himmelen. Helliget vorde ditt navn, komme ditt rike, skje din vilje som i himmelen, så og på jorden. Gi oss i dag vårt daglige brød og forlat oss vår skyld, slik vi og forlater våre skyldnere. Led oss ikke inn i fristelse, men frels oss fra det onde for riket er ditt og makten og æren i evighet. Amen

**Utdeling**

L: Kom for alt er ferdig.

Alle kommer frem til alterringen og kneler. Etter nattverden kan man tenne lys i lysgloben på vei ned til benken.

Nattverden avsluttes med…

L: Den korsfestede og oppstandne Jesus Kristus har nå gitt oss sitt hellige legeme og blod som han gav til soning for alle våre synder. Han styrke oss og holde oss oppe i en sann tro til det evige liv. Fred være med dere.

**Lystenning** Mulighet for å tenne lys på vei ned til benken.

**Salme**

**Velsignelsen**

L: Ta i mot Herrens velsignelse

Herren velsigne deg og bevare deg. Herren la sitt ansikt lyse over deg og være deg nådig. Herren løfte sitt åsyn på deg og gi deg fred. +

**3 x 3 slag med klokkene**

**Postludium**

**Utsendelse**

**L:** Gå i fred. Tjen Herren med glede.